ToekomsVenster: Hou op om self te probeer | Maroela Media
Lees Johannes 15:1-5
Jesus het reeds met sy dissipels oor hierdie lewe van voortdurende gemeenskap met Hom gepraat toe Hy nog op die aarde by hulle was. Hy het vir hulle uitdruklik gesê dit is nie moontlik om vrug te dra as hulle nie in Hom bly nie, "want sonder My kan julle niks doen nie" (v 5b). Glo jy dit? Dat jy sonder Hom niks kan doen nie? Ja wel, jy kan jou seker met baie dinge besig hou, maar dit sal niks vir sy koninkryk beteken nie. Dit sal eintlik maar 'n gejaag na wind wees.
Hier kry ons weer die gedagte dat om as volgelinge van Jesus vrug te dra en 'n veranderde lewe tot God se eer te leef, jy nie harder hoef te probeer nie. Dit vra oorgawe – die erkenning dat jy niks op jou eie kan doen of regkry nie. Al wat jy kan doen, is om oor te gee en dan met oorgawe te leef. Dit is wat dit beteken om "in Hom" te bly. Wanneer jy dit doen, deel Christus sy oorvloed met jou; sy oorvloed van wysheid, insig, liefde, leiding, troos, genade, vrede, omgee, krag, bemoediging, lig en lewe. Hierdie oorvloed, hierdie nabyheid van God self, verander jou. Niemand kan "in Hom" bly en nie verander nie! Dit bring vrug in jou lewe voort; vrug wat jy nie probeer dra nie en waarvan jy skaars bewus is.